b'\n_START_ARTICLE_\nR\xc4\x83zboiul de Iom Kipur\n_START_SECTION_\nLipsa unui atac preventiv din partea Israelului\n_START_PARAGRAPH_\nDoctrina militar\xc4\x83 israelian\xc4\x83 era bazat\xc4\x83 pe ideea c\xc4\x83, dac\xc4\x83 un atac arab este iminent, Israelul trebuie s\xc4\x83 lanseze un atac preventiv. Se presupunea c\xc4\x83 spionajul israelian avea s\xc4\x83 dea, \xc3\xaen cel mai r\xc4\x83u caz, un avertisment cu cel pu\xc8\x9bin 48 de ore mai \xc3\xaenainte de declan\xc8\x99area unui atac arab._NEWLINE_Golda Meir, Moshe Dayan \xc8\x99i generalul David Elazar s-au \xc3\xaent\xc3\xa2lnit la ora 8 \xc3\xaen diminea\xc8\x9ba zilei de Iom Kipur, cu 6 ore \xc3\xaenainte de \xc3\xaenceperea r\xc4\x83zboiului. Dayan a declarat la \xc3\xaenceputul \xc3\xaent\xc3\xa2lnirii c\xc4\x83 r\xc4\x83zboiul nu era o certitudine. Elazar \xc8\x99i-a prezentat \xc8\x99i el argumentele lui pentru un atac preventiv \xc3\xaempotriva aeroporturilor siriene, care s\xc4\x83 aib\xc4\x83 loc la pr\xc3\xa2nz, asupra lansatoarelor de rachete, care s\xc4\x83 aib\xc4\x83 loc la ora 15 \xc8\x99i asupra for\xc8\x9belor terestre, care s\xc4\x83 aib\xc4\x83 loc la ora 17. C\xc3\xa2nd prezentarea s-a \xc3\xaencheiat, primul-ministru a \xc8\x99ov\xc4\x83it c\xc3\xa2teva momente, dup\xc4\x83 care a luat o decizie clar\xc4\x83. Nu va fi lansat\xc4\x83 o lovitur\xc4\x83 preventiv\xc4\x83. Israelul ar avea nevoie foarte rapid de ajutorul imediat al americanilor \xc8\x99i trebuia s\xc4\x83 nu poat\xc4\x83 fi f\xc4\x83cut vinovat de \xc3\xaenceperea r\xc4\x83zboiului. \xe2\x80\x9eDac\xc4\x83 noi atac\xc4\x83m primii, nimeni nu ne va ajuta\xe2\x80\x9d, a afirmat primul-ministru. Na\xc8\x9biunile europene, amenin\xc8\x9bate de un embargou petrolier arab \xc8\x99i de un boicot comercial, au \xc3\xaencetat s\xc4\x83-i mai aprovizioneze cu muni\xc8\x9bii pe israelieni. Ca urmare, Israelul depindea \xc3\xaen totalitate de Statele Unite pentru a-\xc8\x99i reaproviziona armata._NEWLINE_Cunosc\xc3\xa2nd toate elementele ecua\xc8\x9biei, azi se poate aprecia c\xc4\x83 aceast\xc4\x83 decizie a fost poate cea mai bun\xc4\x83. C\xc3\xa2t\xc4\x83 vreme Opera\xc8\x9biunea Nickel Grass, (podul aerian american pentru aprovizionarea armatei israeliene \xc3\xaenceput pe 13 octombrie), nu a reu\xc8\x99it s\xc4\x83 asigure \xc3\xaenlocuirea echipamentului militar pierdut \xc3\xaen lupt\xc4\x83, Israelul a trebuit s\xc4\x83 foloseasc\xc4\x83 p\xc3\xa2n\xc4\x83 la epuizare toate rezervele pe care le avea \xc3\xaen \xc8\x9bar\xc4\x83. Dac\xc4\x83 ar fi lovit primii, dup\xc4\x83 spusele lui Henry Kissinger, israelienii nu ar fi primit ajutor \xe2\x80\x9enici c\xc3\xa2t negru sub unghie\xe2\x80\x9d.\n_START_SECTION_\n\xc3\x8en Sinai\n_START_PARAGRAPH_\nEgiptenii se temeau s\xc4\x83 avanseze dincolo de o f\xc3\xa2\xc8\x99ie \xc3\xaengust\xc4\x83 ap\xc4\x83rat\xc4\x83 de rachetele antiaeriene SAM. \xc3\x8en timpul r\xc4\x83zboiului de \xc8\x99ase zile, for\xc8\x9bele aeriene israeliene au distrus armatele arabe lipsite de ap\xc4\x83rare. Egiptul \xc8\x99i Siria \xc3\xae\xc8\x99i fortificaser\xc4\x83 pozi\xc8\x9biile de pe liniile de \xc3\xaencetare a focului cu baterii de rachete SAM, \xc3\xaempotriva c\xc4\x83rora Israelul nu avea nici o contra-arm\xc4\x83. Israelul, care investise sume enorme din bugetul s\xc4\x83u de ap\xc4\x83rare pentru edificarea celei mai puternice for\xc8\x9be aeriene zonale, \xc8\x99i-a v\xc4\x83zut avia\xc8\x9bia total neputincioas\xc4\x83 \xc3\xaen fa\xc8\x9ba bateriilor antiaeriene arabe._NEWLINE_Anticip\xc3\xa2nd un contraatac rapid al blindatelor israeliene, egiptenii \xc3\xae\xc8\x99i dotaser\xc4\x83 militarii din primul val al atacului cu un num\xc4\x83r f\xc4\x83r\xc4\x83 precedent de arme portabile antitanc \xe2\x80\x93 arunc\xc4\x83toare de grenade antitanc (AG-7) \xe2\x80\x93 \xc8\x99i cu devastatoarele rachete ghidate prin fir AT-3. Unul din trei solda\xc8\x9bi egipteni avea \xc3\xaen dotare o arm\xc4\x83 antitanc. \xc3\x8en plus, parape\xc8\x9bii tran\xc8\x99eelor de pe partea egiptean\xc4\x83 a canalului au fost \xc3\xaenal\xc8\x9bate de dou\xc4\x83 ori mai mult dec\xc3\xa2t cele ale israelienilor, d\xc3\xa2ndu-le atacatorilor o platform\xc4\x83 de pe care puteau trage de la \xc3\xaen\xc4\x83l\xc8\x9bime asupra trupelor sau tancurilor inamice._NEWLINE_Armata egiptean\xc4\x83 a luat prin surprindere pe toat\xc4\x83 lumea str\xc4\x83pung\xc3\xa2nd ap\xc4\x83rarea israelian\xc4\x83, (cu efectivele subdimensionate datorit\xc4\x83 s\xc4\x83rb\xc4\x83torii de Iom Kippur). Cele mai multe baricade erau construite \xc3\xaen principal din nisip, iar for\xc8\x9bele egiptene au folosit tunuri cu ap\xc4\x83 alimentate din Canalul Suez pentru a le distruge. Solda\xc8\x9bii au traversat canalul \xc3\xaen mici b\xc4\x83rci sau pe plute gonflabile, \xc3\xaentr-o opera\xc8\x9biune care a r\xc4\x83mas cunoscut\xc4\x83 ca "Traversarea", reu\xc8\x99ind \xc3\xaen scurt\xc4\x83 vreme s\xc4\x83 captureze sau s\xc4\x83 distrug\xc4\x83 toate forturile Liniei Bar-Lev, cu excep\xc8\x9bia unuia. Printr-o opera\xc8\x9biune meticulos preg\xc4\x83tit\xc4\x83, for\xc8\x9bele egiptene au avansat aproximativ 15\xc2\xa0km \xc3\xaen de\xc8\x99ertul Sinai cu dou\xc4\x83 corpuri de armat\xc4\x83 combinate. Batalioanele care asigurau ap\xc4\x83rarea forturilor Liniei Bar-Lev au fost cople\xc8\x99ite din punct de vedere numeric. Numai una dintre fortifica\xc8\x9bii,  aflat\xc4\x83 la capul de nord al liniei \xc3\xaent\xc4\x83rite, (cu numele de cod "Budapesta"), a r\xc4\x83mas sub controlul israelian de-a lungul \xc3\xaentregului conflict._NEWLINE_For\xc8\x9bele egiptene \xc8\x99i-au consolidat pozi\xc8\x9biile cucerite. Pe 8 octombrie, comandantul frontului de sud, generalul israelian  Shmuel Gonen, care fusese numit \xc3\xaen func\xc8\x9bie de numai trei luni mai \xc3\xaenainte de retragerea lui Ariel Sharon, a dat ordinul de contraatac al brig\xc4\x83zii lui Gabi Amir \xc3\xaempotriva egiptenilor fortifica\xc8\x9bi \xc3\xaen zona Hizayon, care era acoperit\xc4\x83 \xc3\xaempotriva atacurilor blindatelor de lansatoarele de rachete  AT-3 aflate pe malul estic al Canalului Suez. \xc3\x8en ciuda re\xc8\x9binerilor lui Amir, atacul a fost pornit cu rezultate dezastruoase pentru israelieni. La c\xc4\x83derea serii, un contraatac al egiptenilor a fost oprit de Divizia a 143-a blindat\xc4\x83 israelian\xc4\x83. Sharon a fost renumit \xc3\xaen fruntea diviziei. Luptele s-au calmat, nicio parte nedorind s\xc4\x83 se aventureze \xc3\xaentr-un atac de anvergur\xc4\x83._NEWLINE_Dup\xc4\x83 atacul dezastruos din data de 8 octombrie, ambele p\xc4\x83r\xc8\x9bi au trecut \xc3\xaen defensiv\xc4\x83 \xc8\x99i au a\xc8\x99teptat ca adversarul s\xc4\x83 atace primul. Elazar l-a demis pe Gonen, care se dovedise incapabil, \xc8\x99i l-a \xc3\xaenlocuit cu Haim Bar-Lev, reactivat. De team\xc4\x83 ca o asemenea \xc3\xaenlocuire s\xc4\x83 nu distrug\xc4\x83 moralul trupelor, \xc8\x99i a\xc8\x99a ajuns la cote alarmant de sc\xc4\x83zute, Gonen a fost f\xc4\x83cut \xc8\x99ef de stat major al noului comandant Bar-Lev._NEWLINE_Dup\xc4\x83 c\xc3\xa2teva zile de a\xc8\x99teptare, Sadat, dorind s\xc4\x83 u\xc8\x99ureze presiunea exercitat\xc4\x83 asupra alia\xc8\x9bilor s\xc4\x83i sirieni, a ordonat generalilor Saad El Shazly \xc8\x99i Ahmad Ismail Ali s\xc4\x83 atace. Egiptenii au mobilizat \xc8\x99i rezervi\xc8\x99tii \xc8\x99i au atacat pe 14 octombrie. Atacul, cea mai ampl\xc4\x83 ac\xc8\x9biune de la atacul egiptean ini\xc8\x9bial de Iom Kippur, a fost un e\xc8\x99ec total, prima cotitur\xc4\x83 egiptean\xc4\x83 major\xc4\x83 a cursului \xc3\xaen r\xc4\x83zboiului. \xc3\x8en loc s\xc4\x83-\xc8\x99i concentreze for\xc8\x9bele de manevr\xc4\x83, egiptenii au ales s\xc4\x83 atace frontal pe toat\xc4\x83 lungimea frontului. Pierderile egiptenilor au fost apreciate la 150 - 250 de tancuri._NEWLINE_\xc3\x8en ziua urm\xc4\x83toare, (15 octombrie), israelienii au lansat "Opera\xc8\x9biunea Ne\xc3\xaenfricatul", un contraatac care trebuia s\xc4\x83 str\xc4\x83pung\xc4\x83 liniile egiptene \xc8\x99i s\xc4\x83-i duc\xc4\x83 pe israelieni peste Canalul Suez. Atacul a fost o schimbare de propor\xc8\x9bii a tacticilor israeliene, care se bazau mai \xc3\xaenainte pe sprijinul avioanelor \xc8\x99i blindatelor. Cum blindatele israeliene fuseser\xc4\x83 decimate de armele antitanc egiptene, infanteria a folosit tactici de infiltrare c\xc4\x83tre pozi\xc8\x9biile bateriilor de rachete SAM, ap\xc4\x83rate necorespunz\xc4\x83tor \xc3\xaempotriva unui atac al solda\xc8\x9bilor de comando. O divizie condus\xc4\x83 de generalul-maior Ariel Sharon a atacat liniile egiptene la nordul Marelui Lac Amar, \xc3\xaen vecin\xc4\x83tatea ora\xc8\x99ului Ismailiya. Israelienii au atact \xc3\xaentr-un punct slab al egiptenilor, "jonc\xc8\x9biunea" dintre  Armata a 2-a egiptean\xc4\x83 din nord \xc8\x99i Armata a 3-a egiptean\xc4\x83 din sud. \xc3\x8entr-una dintre cele mai s\xc3\xa2ngeroase lupte ale r\xc4\x83zboiului, israelienii au deschis o bre\xc8\x99\xc4\x83 \xc3\xaen liniile egiptene \xc8\x99i au ajuns la Canalul Suez. O mic\xc4\x83 for\xc8\x9b\xc4\x83 a traversat canalul \xc8\x99i a creat un cap de pod pe cel\xc4\x83lalt mal. Timp de aproape 24 de ore, trupele israeliene au fost transbordate \xc3\xaen b\xc4\x83rci gonflabile u\xc8\x99oare, f\xc4\x83r\xc4\x83 s\xc4\x83 fie urmate de unit\xc4\x83\xc8\x9bi de blindate. \xc3\x8en schimb, infanteri\xc8\x99tii israelieni erau \xc3\xaenarma\xc8\x9bi cu rachete antitanc americane M72 LAW, cu ajutorul c\xc4\x83rora au respins atacul blindatelor egiptene. Odat\xc4\x83 ce ap\xc4\x83rarea antitanc \xc8\x99i antiaerian\xc4\x83 egiptean\xc4\x83 au fost neutralizate, infanteria a putut s\xc4\x83 se bazeze din nou pe sprijinul avia\xc8\x9biei \xc8\x99i tancurilor._NEWLINE_Mai \xc3\xaenainte de \xc3\xaenceperea r\xc4\x83zboiului, tem\xc3\xa2ndu-se de un atac israelian peste canlul Suez, nicio na\xc8\x9biune occidental\xc4\x83 nu v\xc3\xa2nduse evreilor elemente pentru construirea podurilor de pontoane. Israelienii au reu\xc8\x99it s\xc4\x83 repare module de poduri de pontoane vechi, r\xc4\x83mase din al doilea r\xc4\x83zboi mondial. De asemenea, israelienii au construit un pod mai sofisticat ("pod rulou"), dar problemele logistice legate de \xc3\xaenghesuiala de pe drumurile spre punctul de traversare au \xc3\xaent\xc3\xa2rzat sosirea acestuia din urm\xc4\x83 pentru c\xc3\xa2teva zile. Dup\xc4\x83 montarea podului din pontoane, \xc3\xaen noapte de 16/17 octombrie, divizia lui Avraham "Bren" Adan a traversat canalul \xc8\x99i s-a \xc3\xaendreptat c\xc4\x83tre sud, \xc3\xaencerc\xc3\xa2nd s\xc4\x83 taie retragerea Armatei a 3-a egiptean\xc4\x83, mai \xc3\xaenainte ca aceasta s\xc4\x83 ajung\xc4\x83 \xc3\xaen siguran\xc8\x9b\xc4\x83 \xc3\xaen interiorul teritoriului egiptean. De asemenea, au fost trimise for\xc8\x9be de comando care s\xc4\x83 distrug\xc4\x83 bateriile de rachete SAM care se mai aflau amplasate pe malul estic al canalului. P\xc3\xa2n\xc4\x83 pe 19 octombrie, israelienii au reu\xc8\x99it s\xc4\x83 construiasc\xc4\x83 patru poduri separate la nord de Marele Lac Amar, \xc3\xaen ciuda bombardamentelor grele egiptene. La sf\xc3\xa2r\xc8\x99itul r\xc4\x83zboiului, israelienii intraser\xc4\x83 ad\xc3\xa2nc \xc3\xaen teritoriul egiptean, ajung\xc3\xa2nd la 101\xc2\xa0km de capitala \xc8\x9b\xc4\x83rii, Cairo.\n_START_SECTION_\nPe Platoul Golan\n_START_PARAGRAPH_\nPe Platoul Golan, sirienii au atacat cele dou\xc4\x83 brig\xc4\x83zi \xc8\x99i 11 baterii de artilerie cu 5 divizii \xc8\x99i 188 baterii. La izbucnirea luptelor, 188 de tancuri evreie\xc8\x99ti au trebuit s\xc4\x83 fac\xc4\x83 fa\xc8\x9b\xc4\x83 asaltului a 2.000 de tancuri siriene. Toate tancurile israeliene aflate pe Platoul Golan au fost implicate f\xc4\x83r\xc4\x83 mijlocire \xc3\xaen lupt\xc4\x83 \xc3\xaen faza ini\xc8\x9bial\xc4\x83 a atacului. Comandouri siriene transportate pe calea aerului cu ajutorul elicopterelor au reu\xc8\x99it s\xc4\x83 cucereasc\xc4\x83 cel mai important punct fortificat israelien din zon\xc4\x83 (Jabal al Shaikh - Muntele Hermon), unde erau amplasate numeroase echipamente de supraveghere. _NEWLINE_Luptelor de pe Platoul Golan li s-a acordat o importan\xc8\x9b\xc4\x83 de prim rang de c\xc4\x83tre \xc3\x8enaltul Comandament Israelian. Luptele din Sinai erau suficient de dep\xc4\x83rtate de teritoriul na\xc8\x9bional pentru a nu reprezenta o amenin\xc8\x9bare imediat\xc4\x83 pentru Israel. Dac\xc4\x83 Platoul Golan ar fi fost cucerit \xc3\xaens\xc4\x83, sirienii ar fi putut avansa chiar pe teritoriul israelian. \xc3\x8en zona de conflict din nord au fost trimi\xc8\x99i rezervi\xc8\x99ti mobiliza\xc8\x9bi \xc3\xaen grab\xc4\x83. Ei au fost \xc3\xaembarca\xc8\x9bi pe tancuri f\xc4\x83ra s\xc4\x83 se mai a\xc8\x99tepte reconstituirea echipajelor a\xc8\x99a cum fuseser\xc4\x83 antrenate \xc3\xaen timp de pace, cu mitralierele nemontate \xc8\x99i trec\xc3\xa2nd peste opera\xc8\x9biunea de reglare a tirului tunurilor blindatelor._NEWLINE_La fel ca \xc8\x99i egiptenii \xc3\xaen Sinai, sirienii au avut grij\xc4\x83 s\xc4\x83 stea tot timpul \xc3\xaen raza de acoperire a bateriilor de rachete SAM. La fel ca \xc8\x99i \xc3\xaen Sinai, au utilizat din plin armamentul antitanc de produc\xc8\x9bie sovietic\xc4\x83, care, totu\xc8\x99i, datorit\xc4\x83 terenului accidentat, s-a dovedit mai pu\xc8\x9bin eficient dec\xc3\xa2t \xc3\xaen de\xc8\x99ert._NEWLINE_Sirienii considerau c\xc4\x83 israelienii au nevoie cel pu\xc8\x9bin de 24 de ore pentru deplasarea rezervelor pe linia frontului. \xc3\x8en realitate, rezervele israelienilor s-au angajat \xc3\xaen lupt\xc4\x83 la numai 15 ore dup\xc4\x83 \xc3\xaenceperea ostilit\xc4\x83\xc8\x9bilor._NEWLINE_La sf\xc3\xa2r\xc8\x99itul primei zile de lupte, sirienii, care la \xc3\xaenceput \xc3\xaei dep\xc4\x83\xc8\x99eau pe israelieni \xc3\xaen propor\xc8\x9bie de 9:1, au avut numai c\xc3\xa2teva succese modeste. Spre sf\xc3\xa2r\xc8\x99itul zilei, o brigad\xc4\x83 sirian\xc4\x83 de tancuri care a traversat prin pasul Rafid, s-a \xc3\xaendreptat c\xc4\x83tre nord-vest pe un drum pu\xc8\x9bin folosit, cunoscut ca Drumul Conductei Trans Arabe, care str\xc4\x83b\xc4\x83tea Platoul Golan \xc3\xaen diagonal\xc4\x83. Acest drum s-a dovedit a fi cea mai important\xc4\x83 loca\xc8\x9bie strategic\xc4\x83 a \xc3\xaentregii b\xc4\x83t\xc4\x83lii. Drumul ducea direct de la punctul str\xc4\x83pungerii siriene c\xc4\x83tre Nafah, care era nu numai locul \xc3\xaen care se afla cartierul general al diviziilor israeliene, ci \xc8\x99i cea mai important\xc4\x83 intersec\xc8\x9bie de drumuri de pe \xc3\x8en\xc4\x83l\xc8\x9bimi. \xc3\x8en timpul nop\xc8\x9bii, locotenentul Zvika Greengold, care ajunsese pe front doar cu echipajul \xc8\x99i cu tancul pe care \xc3\xael comanda, f\xc4\x83r\xc4\x83 a fi sprijinit de alte care de lupt\xc4\x83, a reu\xc8\x99it s\xc4\x83 \xc8\x9bin\xc4\x83 piept atacului arab p\xc3\xa2n\xc4\x83 la sosirea ajutoarelor. \xc3\x8en urm\xc4\x83toarele 20 de ore, For\xc8\x9ba Zvika, a\xc8\x99a cum ajunsese s\xc4\x83 fie cunoscut  echipajul \xc3\xaen transmisiunile radio, a lupta ne\xc3\xaentrerupt cu tancurile siriene singur, sau \xc3\xaen cadrul unor subunit\xc4\x83\xc8\x9bi, schimb\xc3\xa2nd 6 tancuri dup\xc4\x83 ce acestea fuseser\xc4\x83 scoase din lupt\xc4\x83 de focul inamicilor. Locotenentul a fost r\xc4\x83nit \xc8\x99i a suferit arsuri, dar a r\xc4\x83mas \xc3\xaen lupt\xc4\x83, intervenind \xc3\xaen lupt\xc4\x83 \xc3\xaen momentele critice din direc\xc8\x9bii nea\xc8\x99teptate pentru a schimba cursul luptelor de h\xc4\x83r\xc8\x9buial\xc4\x83.  Pentru faptele sale de arme, Zvika a devenit erou na\xc8\x9bional \xc3\xaen Israel._NEWLINE_De-a lungul a patru zile de lupt\xc4\x83, Brigada blindat\xc4\x83 a 7-a israelian\xc4\x83 a reu\xc8\x99it s\xc4\x83-\xc8\x99i p\xc4\x83streze pozi\xc8\x9biile pe flancul nordic al cartierului general din Nafah. Pentru anumite motive, care \xc8\x99i azi sunt necunoscute, sirienii, de\xc8\x99i s-au aflat pe punctul de a cuceri localitatea, s-au oprit la por\xc8\x9bile ora\xc8\x99ului, permi\xc8\x9b\xc3\xa2nd israelienilor s\xc4\x83-\xc8\x99i  pun\xc4\x83 la punct ap\xc4\x83rarea. O explica\xc8\x9bie plauzibil\xc4\x83 ar fi aceea c\xc4\x83 sirienii calculaser\xc4\x83 o distan\xc8\x9b\xc4\x83 de \xc3\xaenaintare, iar comandan\xc8\x9bii din teren nu au vrut s\xc4\x83 ias\xc4\x83 din planul prestabilit. \xc3\x8en sudul frontului, \xc3\xaens\xc4\x83, Brigada blindata Barak, lipsit\xc4\x83 de orice ap\xc4\x83rare natural\xc4\x83, a avut pierderi grele. Comandantul brig\xc4\x83zii, loc\xc8\x9biitorul lui \xc8\x99i \xc8\x99eful de stat major au fost uci\xc8\x99i \xc3\xaen a doua zi de lupte, fiecare \xc3\xaen tancul lui, \xc3\xaen vreme ce sirienii \xc3\xaencercau cu disperare s\xc4\x83 str\xc4\x83pung\xc4\x83 liniile inamice c\xc4\x83tre Marea Galileii \xc8\x99i c\xc4\x83tre Nafah. \xc3\x8en acest punct al luptelor, brigada israelian\xc4\x83 a \xc3\xaencetat s\xc4\x83 func\xc8\x9bioneze ca o unitate militar\xc4\x83 organizat\xc4\x83, fiecare tanc \xc8\x99i echipaj r\xc4\x83mase \xc3\xaen lupt\xc4\x83 continu\xc3\xa2nd b\xc4\x83t\xc4\x83lia pe cont propriu._NEWLINE_Situa\xc8\x9bia de pe Platoul Golan s-a schimbat odat\xc4\x83 cu sosirea rezervelor israeliene, care au reu\xc8\x99it s\xc4\x83 opreasc\xc4\x83 atacul sirian \xc8\x99i, \xc3\xaencep\xc3\xa2nd cu 8 octombrie, s\xc4\x83 resping\xc4\x83 for\xc8\x9bele siriene c\xc4\x83tre pozi\xc8\x9biile de plecare. Suprafa\xc8\x9ba Platoului Golan era prea mic\xc4\x83 pentru a permite manevre de amploarea celor din De\xc8\x99ertul Sinai, dar s-au dovedit de o importan\xc8\x9b\xc4\x83 strategic\xc4\x83 major\xc4\x83 pentru ap\xc4\x83rarea israelian\xc4\x83 \xc8\x99i pentru \xc3\xaempiedicarea avans\xc4\x83rii siriene. P\xc3\xa2n\xc4\x83 miercuri, 10 octombrie, ultima unitate sirian\xc4\x83 din sectorul central fusese respins\xc4\x83 dincolo de "linia ro\xc8\x99ie", care fusese linia de demarca\xc8\x9bie din perioada de dinaintea izbucnirii r\xc4\x83zboiului._NEWLINE_\xc3\x8en acest moment trebuia luat\xc4\x83 decizia opririi luptelor pe linia de \xc3\xaencetare a focului din 1967, sau de continuare a r\xc4\x83zboiului \xc3\xaen teritoriul sirian. \xc3\x8enaltul Comandament Israelian a petrecut toat\xc4\x83 ziua de 10 octombrie dezb\xc4\x83t\xc3\xa2nd aceast\xc4\x83 problem\xc4\x83, p\xc3\xa2n\xc4\x83 noaptea t\xc3\xa2rziu. Dac\xc4\x83 unii erau favorabili dezangaj\xc4\x83rii militare, care ar fi permis trimiterea rezervelor \xc3\xaen Sinai, unde cu dou\xc4\x83 zile mai devreme israelienii fuseser\xc4\x83 \xc3\xaenfr\xc3\xa2n\xc8\x9bi \xc3\xaen mod clar la Hizayon, o alt\xc4\x83 parte a ofi\xc8\x9berilor era in favoarea continu\xc4\x83rii atacului c\xc4\x83tre Damasc, ceea ce, \xc3\xaen concep\xc8\x9bia lor, ar fi trebuit s\xc4\x83 scoat\xc4\x83 Siria din r\xc4\x83zboi \xc8\x99i, pe de alt\xc4\x83 parte, ar fi salvat imaginea Israelului de putere militar\xc4\x83 suprem\xc4\x83 \xc3\xaen Orientul Mijlociu, plus c\xc4\x83 ar fi asigurat condi\xc8\x9bii mult mai favorabile pentru tratativele de pace care aveau s\xc4\x83 urmeze. Cei care se opuneau acestei decizii considerau c\xc4\x83 Siria \xc3\xae\xc8\x99i organizase o ap\xc4\x83rare foarte eficient\xc4\x83 \xc3\xaen profunzime, cu \xc8\x99an\xc8\x9buri antitanc, c\xc3\xa2mpuri minate \xc8\x99i puncte fortificate. Dup\xc4\x83 p\xc4\x83rerea lor, era mai bine s\xc4\x83 se continue lupta pe pozi\xc8\x9biile defensive de pe \xc3\x8en\xc4\x83l\xc8\x9bimi, dec\xc3\xa2t s\xc4\x83 implice armata israelian\xc4\x83 \xc3\xaen lupta din c\xc3\xa2mp deschis, unde num\xc4\x83rul mare de militari \xc8\x99i cantitatea sporit\xc4\x83 de echipament de lupt\xc4\x83 putea lesne s\xc4\x83 \xc3\xaencline balan\xc8\x9ba \xc3\xaen favoarea arabilor. Primul ministru a v\xc4\x83zut \xc3\xaens\xc4\x83 care era punctul critic al \xc3\xaentregii discu\xc8\x9bii: era nevoie de patru zile pentru a transfera o divizie din nord \xc3\xaen sud. Dac\xc4\x83 r\xc4\x83zboiul s-ar fi terminat \xc3\xaen decursul acestor patru zile, Israelul ar fi pierdut teritoriu \xc3\xaen Sinai \xc8\x99i nu ar fi c\xc3\xa2\xc8\x99tigat nimic \xc3\xaen nord, ceea ce ar fi fost o \xc3\xaenfr\xc3\xa2ngere grav\xc4\x83 din punctul de vedere al evreilor. Acest r\xc4\x83zboi era o problem\xc4\x83 politic\xc4\x83 \xc8\x99i Meir a hot\xc4\x83r\xc3\xa2t s\xc4\x83 traverseze linia ro\xc8\x99ie. Atacul avea s\xc4\x83 fie lansat a doua zi, joi, 11 octombrie._NEWLINE_De pe 11 p\xc3\xa2n\xc4\x83 pe 14 octombrie, for\xc8\x9bele israeliene au avansat \xc3\xaen Siria, cucerind un teritoriu de 65\xc2\xa0km\xc2\xb2  \xc3\xaen regiunea Bashan. De aici, artileria grea israelian\xc4\x83 era capabil\xc4\x83 s\xc4\x83 bombardeze periferiile Damascului, aflat la 40\xc2\xa0km distan\xc8\x9b\xc4\x83._NEWLINE_Cum pozi\xc8\x9biile arabilor pe c\xc3\xa2mpurile de lupt\xc4\x83 se deteriorau, presiunea exercitat\xc4\x83 asupra regelui Hussein pentru implicarea \xc3\xaen lupt\xc4\x83 a armatei iordaniene a crescut f\xc4\x83r\xc4\x83 \xc3\xaentrerupere. El a g\xc4\x83sit o cale de compromis pentru a ajuta lupta arabilor, f\xc4\x83r\xc4\x83 a provoca atacurile avia\xc8\x9biei israeliene. Astfel, Iordania a trimis o for\xc8\x9ba expedi\xc8\x9bionar\xc4\x83 \xc3\xaen Siria. El a informat Israelul despre inten\xc8\x9biile sale prin intermediari americani, \xc3\xaen speran\xc8\x9ba c\xc4\x83 Israelul va accepta c\xc4\x83 asta nu este un casus belli care s\xc4\x83 justifice un atac \xc3\xaempotriva Iordaniei. Dayan a refuzat s\xc4\x83 ofere orice fel de asigur\xc4\x83ri, dar Israelul nu avea inten\xc8\x9bia s\xc4\x83 deschid\xc4\x83 \xc3\xaenc\xc4\x83 un nou front de lupt\xc4\x83._NEWLINE_Irakul a trimis la r\xc3\xa2ndul lui o for\xc8\x9b\xc4\x83 expedi\xc8\x9bionar\xc4\x83 pe Platoul Golan, format\xc4\x83 din aproximativ 30.000 de oameni, 500 de tancuri \xc8\x99i 700 de transportoare blindate. Sosirea diviziilor irakiene a fost o surpriz\xc4\x83 pentru Marele Stat Major Israelian, care se a\xc8\x99tepta la o avertizare de cel pu\xc8\x9bin 24 de ore din partea serviciilor de spionaj. Intrarea irakienilor \xc3\xaen lupt\xc4\x83 a fost o surpiz\xc4\x83 opera\xc8\x9bional\xc4\x83, ei atac\xc3\xa2nd \xc3\xaen flancul sudic mai expus al armatelor blindate israeliene, oprindu-le acestora avansarea \xc8\x99i silindu-le s\xc4\x83 se retrag\xc4\x83 pentru a pre\xc3\xaent\xc3\xa2mpina \xc3\xaencercuirea._NEWLINE_Contraatacul combinat siriano-irakiano-iordanian a \xc3\xaempiedicat ob\xc8\x9binerea altor victorii de c\xc4\x83tre israeleieni \xc8\x99i cucerirea unor noi teritorii. Dar, pe de alt\xc4\x83 parte, for\xc8\x9bele arabe reunite nu au reu\xc8\x99it s\xc4\x83-i scoat\xc4\x83 pe evrei din regiunea pe care o cuceriser\xc4\x83 deja._NEWLINE_Pe 22 octombrie, infanteria \xc8\x99i comandourile  israeliene au reu\xc8\x99it, suferind pierderi foarte grele, s\xc4\x83 recucereasc\xc4\x83 avanpostul de pe Muntele Hermon, ap\xc4\x83rat de luneti\xc8\x99tii sirieni bine fortifica\xc8\x9bi. Atacul din urm\xc4\x83 cu dou\xc4\x83 s\xc4\x83pt\xc4\x83m\xc3\xa2ni se soldase cu 25 de mor\xc8\x9bi \xc8\x99i 67 de r\xc3\xa2ni\xc8\x9bi, iar cel de-al doilea atac a crescut num\xc4\x83rul victimelor cu \xc3\xaenc\xc4\x83 55 de mor\xc8\x9bi \xc8\x99i 79 de r\xc3\xa2ni\xc8\x9bi.\n_START_SECTION_\nLupta pe mare\n_START_PARAGRAPH_\nB\xc4\x83t\xc4\x83lia de la Latakia a fost b\xc4\x83t\xc4\x83lie care a vut loc pe 7 octombrie, fiind \xc3\xaencheiat\xc4\x83 cu o victorie important\xc4\x83 a israelienilor \xc3\xaempotriva sirienilor, datorat\xc4\x83 \xc3\xaen principal navelor purt\xc4\x83toare de rachete dotate cu echipament de bruiaj electronic. Aceast\xc4\x83 b\xc4\x83t\xc4\x83lie a fost prima lupta din lume dintre navele echipate cu rachete sol-sol. De asemenea, aceast\xc4\x83 b\xc4\x83t\xc4\x83lie a schimbat statutul de "cenu\xc8\x99\xc4\x83reas\xc4\x83" a marinei \xc3\xaen cadrul  for\xc8\x9belor militare israeliene. Dup\xc4\x83 aceast\xc4\x83 b\xc4\x83t\xc4\x83lie \xc8\x99i \xc3\xaenc\xc4\x83 c\xc3\xa2teva mici confrunt\xc4\x83ri, navele militare siriene \xc8\x99i egiptene au r\xc4\x83mas ancorate \xc3\xaen porturile lor, ceea ce a permis aprovizionarea continua a israelienilor pe mare de c\xc4\x83tre americani. Contrar p\xc4\x83rerii comune, aproximativ 96% din totalul materialelor aprovizionate din str\xc4\x83in\xc4\x83tate a fost adus pe mare, nu pe calea aerului._NEWLINE_Marina israelian\xc4\x83 a avut mai pu\xc8\x9bin succes \xc3\xaen spargerea blocadei maritime egiptene din Marea Ro\xc8\x99ie, ceea ce a dus la restr\xc3\xa2ngerea realiment\xc4\x83rii cu petrol prin portul Eilat. Israel nu avea suficiente nave purt\xc4\x83toare de rachete \xc3\xaen Marea Ro\xc8\x99ie pentru a reu\xc8\x99i spargerea blocadei._NEWLINE_De c\xc3\xa2teva ori \xc3\xaen timpul r\xc4\x83zboiului, marina israelian\xc4\x83 a efectuat raiduri \xc3\xaempotriva porturilor egiptene. Scopul acestor atacuri a fost acela de distrugere a vaselor egiptene folosite pentru transportarea comandourilor proprii \xc3\xaen spatele liniilor israeliene. Efectul acestor raiduri a fost neglijabil.\n_START_SECTION_\nParticiparea altor state\n_START_PARAGRAPH_\n\xc3\x8en afar\xc4\x83 de Egipt, Siria, Iordania \xc8\x99i Irak, alte c\xc3\xa2teva na\xc8\x9biuni arabe au fost implicate \xc3\xaen r\xc4\x83zboi, asigur\xc3\xa2nd arme sau bani combatan\xc8\x9bilor. Suma acestor ajutoare este necunoscut\xc4\x83._NEWLINE_Arabia Saudit\xc4\x83 \xc8\x99i Kuweitul au oferit anumite ajutoare financiare \xc8\x99i au trimis o for\xc8\x9b\xc4\x83 simbolic\xc4\x83 s\xc4\x83 participe la lupte. Marocul a trimis trei brig\xc4\x83zi pe front. Palestinienii au participat de asemenea cu trupe la lupte. Pakistanul a trimis pe front 16 pilo\xc8\x9bi militari._NEWLINE_Din 1971 p\xc3\xa2n\xc4\x83 \xc3\xaen 1973, Muammar Gaddafi, liderul Libiei, a trimis avioane de v\xc3\xa2n\xc4\x83toare Mirage \xc8\x99i a oferit aproximativ 1 miliard $ pentru finan\xc8\x9barea r\xc4\x83zboiului. Algeria a trimis escadrile de avioane de v\xc3\xa2n\xc4\x83toare \xc8\x99i bombardament, brig\xc4\x83zi blindate \xc8\x99i zeci de tancuri. Tunisia a trimis peste 1.000 de solda\xc8\x9bi care au lucrat pentru armata egiptean\xc4\x83 \xc3\xaen Delta Nilului, iar Sudanul a trimis 3.500 de solda\xc8\x9bi._NEWLINE_Radio na\xc8\x9bional a afirmat c\xc4\x83 Idi Amin a trimis solda\xc8\x9bi ugandezi s\xc4\x83 lupte \xc3\xaempotriva Israelului. Cuba a trimis de asemenea aproximativ 1.500 de solda\xc8\x9bi, tancuri \xc8\x99i elicoptere care au fost angajate \xc3\xaen lupte \xc3\xaempotriva armatei israeliene.\n_START_SECTION_\nArmata a 3-a egiptean\xc4\x83 aflat\xc4\x83 \xc3\xaen \xc3\xaencercuire\n_START_PARAGRAPH_\nConsiliul de Securitate al ONU a votat pe 22 octombrie Rezolu\xc8\x9bia nr. 338, care chema la \xc3\xaencetarea ostilit\xc4\x83\xc8\x9bilor. Rezolu\xc8\x9bia a fost \xc3\xaendelung negociat\xc4\x83 de URSS \xc8\x99i SUA. Rezolu\xc8\x9bia cerea \xc3\xaencetarea focului \xc3\xaentre Israel \xc8\x99i Egipt, dar nu \xc8\x99i (cel pu\xc8\x9bin din punct de vedere tehnic) \xc3\xaentre Israel \xc8\x99i Siria. \xc3\x8encetarea focului a \xc3\xaenceput s\xc4\x83 fie aplicat\xc4\x83 12 ore mai t\xc3\xa2rziu, la ora 18:52. Deoarece a avut efect dup\xc4\x83 c\xc4\x83derea nop\xc8\x9bii, a fost imposibil\xc4\x83 stabilirea liniilor frontului prin fotografiere din satelit, unde ar fi trebuit s\xc4\x83 se opreasc\xc4\x83 luptele._NEWLINE_C\xc3\xa2nd a intrat \xc3\xaen ac\xc8\x9biune acordul de \xc3\xaencetare a focului, for\xc8\x9bele israeliene erau la numai c\xc3\xa2teva sute de metri de obiectivul pe care \xc8\x99i-l stabiliser\xc4\x83: cucerirea drumului care leag\xc4\x83 Cairo \xc8\x99i Suezul. Pe timpul nop\xc8\x9bii, exist\xc4\x83 rapoarte israeliene prin care se afirm\xc4\x83 c\xc4\x83 egiptenii ar fi \xc3\xaenc\xc4\x83lcat \xc3\xaen\xc8\x9belegerea de \xc3\xaencetarea focului \xc8\x99i ar fi distrus nou\xc4\x83 tancuri evreie\xc8\x99ti. Ca r\xc4\x83spuns, David Elazar ar fi cerut permisiunea de reluare a atacului spre sud, iar Moshe Dayan \xc8\x99i-ar fi dat acordul. Israelienii au continuat atacul spre sud, au cucerit drumul de leg\xc4\x83tur\xc4\x83 mai sus-amintit \xc8\x99i au prins \xc3\xaen capcan\xc4\x83 Armata a 3-a egiptean\xc4\x83 aflat\xc4\x83 la est de Canalul Suez._NEWLINE_\xc3\x8en diminea\xc8\x9ba zilei urm\xc4\x83toare, 23 octombrie, a \xc3\xaenceput o activitate diplomatic\xc4\x83 plin\xc4\x83 de nervozitate. Avioanele sovietice de recunoa\xc8\x99tere au confirmat c\xc4\x83 israelienii avansau c\xc4\x83tre sud, iar URSS i-au acuzat pe ace\xc8\x99tia de tr\xc4\x83dare. \xc3\x8entr-o convorbire telefonic\xc4\x83 cu Golda Meir, Henry Kissinger ar fi spus: "Cum ar putea cineva spune vreodat\xc4\x83 unde este sau a fost linia frontului \xc3\xaen de\xc8\x99ert?" Meir ar fi r\xc4\x83spuns: "Se va \xc8\x99ti, f\xc4\x83r\xc4\x83 doar \xc8\x99i poate." Kissinger a aflat despre armata egiptean\xc4\x83 \xc3\xaencercuit\xc4\x83 la scurt\xc4\x83 vreme dup\xc4\x83 aceea._NEWLINE_Kissinger \xc8\x99i-a dat seama c\xc4\x83 situa\xc8\x9bia din acel moment oferea Statelor Unite o \xc8\x99ans\xc4\x83 colosal\xc4\x83: Egiptul depindea \xc3\xaen totalitate de SUA ca s\xc4\x83 \xc3\xaempiedice Israelul s\xc4\x83 distrug\xc4\x83 armata sa \xc3\xaencercuit\xc4\x83, care nu avea acces la hran\xc4\x83  \xc8\x99i ap\xc4\x83 potabil\xc4\x83. Pozi\xc8\x9bia ar fi permis mai t\xc3\xa2rziu SUA s\xc4\x83 medieze \xc3\xaen conflict \xc8\x99i s\xc4\x83 for\xc8\x9beze Egiptul s\xc4\x83 sa se dep\xc4\x83rteze de Uniunea Sovietic\xc4\x83._NEWLINE_Ca urmare, Statele Unite a exercitat o presiune cople\xc8\x99itoare asupra Israelului s\xc4\x83 se ab\xc8\x9bin\xc4\x83 de la distrugerea armatei egiptene, amenin\xc8\x9b\xc3\xa2nd chiar c\xc4\x83 va sprijini o rezolu\xc8\x9bie ONU care s\xc4\x83 for\xc8\x9beze Israelul s\xc4\x83 se retrag\xc4\x83 pe pozi\xc8\x9biile de dinainte de 22 octombrie, dac\xc4\x83 israelienii nu ar fi acceptat ca materialele nemilitare s\xc4\x83 fie livrate egiptenilor \xc3\xaencercui\xc8\x9bi. \xc3\x8entr-o convorbire telefonic\xc4\x83 cu ambasadorul israelian Simcha Dinitz, Kissinger i-a spus c\xc4\x83 distrugerea armatei egiptene "este o op\xc8\x9biune care nu exist\xc4\x83".\n_START_SECTION_\nAc\xc8\x9biunile sovietice \xc8\x99i americane\n_START_PARAGRAPH_\n\xc3\x8en acela\xc8\x99i timp, Brejnev a trimis o scrisoare lui Nixon \xc3\xaen noaptea de 23/24 octombrie, prin care liderul sovietic propunea ca un num\xc4\x83r de contingente sovietice \xc8\x99i americane s\xc4\x83 s\xc4\x83 fie dispuse astfel \xc3\xaenc\xc3\xa2t s\xc4\x83 asigure ca ambele p\xc4\x83r\xc8\x9bi respect\xc4\x83 \xc3\xaen\xc8\x9belegerile de \xc3\xaencetarea focului. El a mai amenin\xc8\x9bat de asemenea: "O spun pe de-a dreptul, dac\xc4\x83 voi g\xc4\x83si\xc8\x9bi c\xc4\x83 nu pute\xc8\x9bi ac\xc8\x9biona \xc3\xaempreun\xc4\x83 cu noi \xc3\xaen aceast\xc4\x83 privin\xc8\x9b\xc4\x83, noi va trebui s\xc4\x83 lu\xc4\x83m \xc3\xaen considera\xc8\x9bie posibilitatea s\xc4\x83 facem \xc3\xaen mod unilateral pa\xc8\x99ii cuveni\xc8\x9bi. Nu putem permite ca Israelul s\xc4\x83 ac\xc8\x9bioneze \xc3\xaen mod arbitrar." Altfel spus, sovieticii amenin\xc8\x9bau c\xc4\x83 intervin \xc3\xaen r\xc4\x83zboi de partea egiptenilor._NEWLINE_Mesajul a sosit dup\xc4\x83 ce Nixon se culcase. Kissinger a convocat o \xc8\x99edin\xc8\x9b\xc4\x83 cu cei mai importan\xc8\x9bi oameni de stat, printre care Secretarul cu Ap\xc4\x83rarea James Schlesinger, Directorul CIA William Colby \xc8\x99i \xc8\x98eful Personalului Casei Albe Alexander Haig. Scandalul Watergate ajunsese la punctul culminant, iar Nixon era a\xc8\x99a de agitat \xc8\x99i tulburat, \xc3\xaenc\xc3\xa2t au decis s\xc4\x83 rezolve problema f\xc4\x83r\xc4\x83 s\xc4\x83-l mai trezeasc\xc4\x83._NEWLINE_\xc3\x8en timpul \xc3\xaent\xc3\xa2lnirii s-a luat o hot\xc4\x83r\xc3\xa2re de comun acord, care a fost trimis\xc4\x83 (\xc3\xaen numele lui Nixon) lui Brejnev. \xc3\x8en acela\xc8\x99i timp,  gradul de alarm\xc4\x83 (DEFCON) a fost ridicat de la 4 la 3, cel mai ridicat nivel din timp de pace. Mai apoi a fost aprobat un mesaj c\xc4\x83tre Sadat (din nou \xc3\xaen numele lui Nixon), prin care i se cerea s\xc4\x83 resping\xc4\x83 oferta de ajutor din partea sovieticilor, amenin\xc8\x9b\xc3\xa2nd c\xc4\x83 dac\xc4\x83 ace\xc8\x99tia din urm\xc4\x83 ac\xc8\x9bionau \xc3\xaen favoarea egiptenilor, americanii ar fi ajuat \xc3\xaen mod nemijlocit Israelul._NEWLINE_Sovieticii au detectat imediat cre\xc8\x99terea gradului de alarm\xc4\x83 nuclear\xc4\x83 american\xc4\x83 \xc8\x99i au fost de-a  dreptul uimi\xc8\x9bi \xc8\x99i tulbura\xc8\x9bi de r\xc4\x83spuns. "Cine \xc8\x99i-ar fi putut imagina c\xc4\x83 americanii pot fi speria\xc8\x9bi a\xc8\x99a de u\xc8\x99or?" ar fi spus Nicolai Podgorn\xc3\xaei. "Nu este \xc3\xaen\xc8\x9belept s\xc4\x83 intr\xc4\x83m \xc3\xaen r\xc4\x83zboi cu SUA din cauza Egiptului sau Siriei." ar mai fi ad\xc4\x83ugat \xc8\x99i primul ministru Alexei Kos\xc3\xaeghin, \xc3\xaen timp ce \xc8\x99eful KGB-ului Iuri Andropov ar fi ad\xc4\x83ugat: "Nu vom dezl\xc4\x83n\xc8\x9bui al treilea r\xc4\x83zboi mondial!" \xc3\x8en cele din urm\xc4\x83, sovieticii s-au \xc3\xaemp\xc4\x83cat cu ideea \xc3\xaenfr\xc3\xa2ngerii suferite de arabi. Scrisoarea americanilor a sosit la Moscova \xc3\xaen timpul \xc3\xaent\xc3\xa2lnirii. Brejnev a decis c\xc4\x83 americanii erau prea nervo\xc8\x99i \xc8\x99i c\xc4\x83 cea mai bun\xc4\x83 ac\xc8\x9biune ar fi fost s\xc4\x83 a\xc8\x99tepte r\xc4\x83spunsul egiptenilor. \xc3\x8en diminea\xc8\x9b\xc3\xa2 urm\xc4\x83toare, egiptenii au fost de acord cu propunerile americane, criza fiind \xc3\xaencheiat\xc4\x83.\n_START_SECTION_\n\xc3\x8encetarea ostilit\xc4\x83\xc8\x9bilor pe frontul de nord\n_START_PARAGRAPH_\nPe frontul de nord, Siria se preg\xc4\x83tea pentru un contraatac masiv programat pentru 23 octombrie. \xc3\x8en plus fa\xc8\x9b\xc4\x83 de cele 5 divizii siriene, Irakul a amai ad\xc4\x83ugat \xc3\xaenc\xc4\x83 dou\xc4\x83 atacului, al\xc4\x83tur\xc3\xa2ndu-se \xc8\x99i contingente mai mici din alte \xc8\x9b\xc4\x83ri arabe, inclusiv din Iordania. Sovieticii \xc3\xaenlocuiser\xc4\x83 \xc3\xaentre timp tancurile pierdute de sirieni la \xc3\xaenceputul r\xc4\x83zboiului._NEWLINE_Totu\xc8\x99i, cu o zi mai \xc3\xaenainte de declan\xc8\x99area ofensivei, ONU a impus o \xc3\xaencetarea a focului (dup\xc4\x83 acceptarea acesteia de c\xc4\x83tre Israel \xc8\x99i Egipt). Acceptarea de c\xc4\x83tre Egipt a \xc3\xaencet\xc4\x83rii focului \xc3\xaen ziua de luni 22 octombrie, a creat pentru Assad o situ\xc8\x9bie extrem de dificil\xc4\x83. \xc3\x8encetarea focului nu-l afecta \xc8\x99i pe el, dar implica\xc8\x9biile ei nu puteau fi ignorate de Siria. O parte a Statului Major sirian era \xc3\xaen favoarea declan\xc8\x99\xc4\x83rii atacului, afirm\xc3\xa2nd c\xc4\x83 dac\xc4\x83 s-ar fi procedat astfel, \xc8\x99i Egiptul s-ar fi sim\xc8\x9bit obligat s\xc4\x83 continue lupta. Totu\xc8\x99i, al\xc8\x9bii  au afimat c\xc4\x83 o continuare a r\xc4\x83zboiului ar fi legitimizat eforturile israelienilor s\xc4\x83 distrug\xc4\x83 Armata a 3-a egiptean\xc4\x83. \xc3\x8en acest caz, Egiptul nu ar fi venit \xc3\xaen ajutorul Siriei c\xc3\xa2nd Israelul ar ataca cu toat\xc4\x83 for\xc8\x9ba \xc3\xaen nord, distrug\xc3\xa2nd infrastructura sirian\xc4\x83 si, probabil, atac\xc3\xa2nd Damascul._NEWLINE_\xc3\x8en cele din urm\xc4\x83, Assad a luat hot\xc4\x83r\xc3\xa2rea de a anula ofensiva, iar, pe 23 octombrie, Siria a anun\xc8\x9bat c\xc4\x83 accept\xc4\x83 \xc3\xaencetarea focului. Guvernul irakian \xc8\x99i-a rechemat trupele \xc3\xaen \xc8\x9bar\xc4\x83.\n_START_SECTION_\nNegocierile de dup\xc4\x83 \xc3\xaencetarea focului\n_START_PARAGRAPH_\nPe 24 octombrie, Consiliul de Securitate al ONU a votat Rezolu\xc8\x9bia nr. 339 prin care se cerea tuturor p\xc4\x83r\xc8\x9bilor acceptarea \xc8\x99i respectarea \xc3\xaencet\xc4\x83rii focului \xc3\xaen condi\xc8\x9biile prevederilor Rezolu\xc8\x9biei nr. 338. \xc3\x8encetarea focului nu a \xc3\xaensemnat \xc8\x99i oprirea ciocnirilor de-a lungul liniei frontului \xc8\x99i nu a risipit tensiunea militar\xc4\x83. Av\xc3\xa2nd armata a 3-a izolat\xc4\x83, lipsit\xc4\x83 de orice posibilitate de aprovizionare, egiptenii aveau o mare mas\xc4\x83 de oameni ostatic\xc4\x83 \xc3\xaen m\xc3\xa2inile israelienilor._NEWLINE_Israelul a primit amenin\xc8\x9barea lui Kissinger (de sprijinire a solu\xc8\x9biei ONU de retragere), dar mai \xc3\xaenainte de a da vreun r\xc4\x83spuns, consilierul egiptean pentru securitatea na\xc8\x9bional\xc4\x83 a trimis lui Kissinger un mesaj surprinz\xc4\x83tor: Egiptul era gata s\xc4\x83 \xc3\xaenceap\xc4\x83 discu\xc8\x9bii directe cu israelienii, \xc3\xaen condi\xc8\x9biile \xc3\xaen care ace\xc8\x99tia din urm\xc4\x83 erau de acord cu aprovizionarea Armatei a 3-a cu materiale nemilitare (hran\xc4\x83 \xc8\x99i ap\xc4\x83 potabil\xc4\x83) \xc8\x99i de asemenea erau de acord cu o \xc3\xaencetare complet\xc4\x83 a focului._NEWLINE_Discu\xc8\x9biile au avut loc pe 28 octombrie, fiind purtate de generalul maior israelian Aharon Yariv \xc8\x99i de generalul maior egiptean Muhammad al-Ghani al-Gamasy. \xc3\x8en cele din urm\xc4\x83, Kissinger a dus propunerile lui Sadat, care a fost de acord cu aproape toate punctele f\xc4\x83r\xc4\x83 mult\xc4\x83 discu\xc8\x9bie. Punctele de control ale ONU urmau s\xc4\x83 fie instalate \xc3\xaen locul celor israeliene, aprovizionarea armatei a 3-a cu hran\xc4\x83, ap\xc4\x83 \xc8\x99i medicamente era permis\xc4\x83 \xc3\xaen continuare, urma s\xc4\x83 \xc3\xaenceap\xc4\x83 schimbul de prizonieri de r\xc4\x83zboi. A urmat o \xc3\xaent\xc3\xa2lnire la Geneva \xc8\x99i, \xc3\xaen cele din urm\xc4\x83, a fost semnat\xc4\x83 o \xc3\xaen\xc8\x9belegere de armisti\xc8\x9biu. Pe 18 ianuarie, Israelul a semnat o \xc3\xaen\xc8\x9belegere de retragere de pe malul estic al canalului, iar ultimii militari israelieni s-au retras \xc3\xaen partea de est a canalului pe 5 martie 1974._NEWLINE_Pe frontul sirian, naveta diplomatic\xc4\x83 a lui Kissinger a dus la semnarea unei \xc3\xaen\xc8\x9belegeri de dezangajare militar\xc4\x83 pe 3 mai 1974, \xc3\xaen condi\xc8\x9biile schimbului de prizonieri de r\xc4\x83zboi, retragerii israelienilor dincolo de linia ro\xc8\x99ie \xc8\x99i a stabilirii unei zone tampon a Na\xc8\x9biunilor Unite. Aceast\xc4\x83 \xc3\xaen\xc8\x9belegere a pus cap\xc4\x83t h\xc4\x83r\xc8\x9buielilor \xc8\x99i duelurilor de artilerie care erau frecvente pe linia de \xc3\xaencetare a focului. A fost stabilit\xc4\x83 instalarea \xc3\xaen regiuna Golanului a UN Disengagement and Observer Force \xe2\x80\x93 For\xc8\x9ba de dezangajare \xc8\x99i observare a Na\xc8\x9biunilor Unite.\n_START_SECTION_\nEfectele pe termen lung ale r\xc4\x83zboiului\n_START_PARAGRAPH_\nDiscu\xc8\x9biile de pace de la sf\xc3\xa2r\xc8\x99itul r\xc4\x83zboiului a fost primul eveniment \xc3\xaen care oficialii israelieni \xc8\x99i arabi s-au \xc3\xaent\xc3\xa2lnit \xc3\xaen cadrul unor \xc3\xaent\xc3\xa2lniri publice de la \xc3\xaencheierea r\xc4\x83zboiului din 1948._NEWLINE_Pentru na\xc8\x9biunile arabe, \xc3\xaen mod particular pentru Egipt, trauma psihologic\xc4\x83 suferit\xc4\x83 \xc3\xaen urma \xc3\xaenfr\xc3\xa2ngerii din r\xc4\x83zboiul de \xc8\x99ase zile a fost vindecat\xc4\x83. \xc3\x8en multe privin\xc8\x9be, le-a permis s\xc4\x83 negocieze cu israelienii de pe alte pozi\xc8\x9bii, mult mai favorabile. Totu\xc8\x99i, datorit\xc4\x83 succeselor limitate din Sinai, \xc3\xaen ciuda unor reu\xc8\x99ite deosebite din primele primele zile ale atacului, c\xc3\xa2t \xc8\x99i datorit\xc4\x83 faptului ca Israelul a reu\xc8\x99it s\xc4\x83 ocupe un teritoriu mai mare dec\xc3\xa2t avusese mai \xc3\xaenainte pe Platoul Golan \xc8\x99i reu\xc8\x99ise s\xc4\x83 cucereasc\xc4\x83 o zon\xc4\x83 pe continentul african, se pare ca liderii arabi au ajuns la concluzia c\xc4\x83 inamicul comun nu poate fi \xc3\xaenvins pe cale militar\xc4\x83 \xc8\x99i de aceea op\xc8\x9biunea negocierilor a p\xc4\x83rut tot mai demn\xc4\x83 de luat \xc3\xaen seam\xc4\x83._NEWLINE_R\xc4\x83zboiul a avut un efect nea\xc8\x99teptat \xc3\xaen Israel. Dup\xc4\x83 victoria din r\xc4\x83zboiul de \xc8\x99ase zile, armata israelian\xc4\x83 devenise mul\xc8\x9bumit\xc4\x83 de sine. \xc8\x98ocul \xc3\xaenfr\xc3\xa2ngerilor din primele zile ale r\xc4\x83zboiului a fost o lovitur\xc4\x83 psihologic\xc4\x83 extraordinar de puternic\xc4\x83 pentru majoritatea israelienilor, care tr\xc4\x83iau cu impresia c\xc4\x83 statul lor de\xc8\x9bine suprema\xc8\x9bia militar\xc4\x83 \xc3\xaen regiune. P\xc3\xa2n\xc4\x83 la urm\xc4\x83 \xc8\x99i-au dat seama c\xc4\x83, \xc3\xaen timp, au ajuns la o situa\xc8\x9bie uimitoare \xc8\x99i practic f\xc4\x83r\xc4\x83 precedent: aceea c\xc4\x83, \xc3\xaen condi\xc8\x9biile unui atac-supriza pe dou\xc4\x83 fronturi, cu grosul armatei nemobilizate, confruntat\xc4\x83 cu o situa\xc8\x9bie a c\xc3\xa2mpurilor de lupt\xc4\x83 extrem de dinamic\xc4\x83, lipsit\xc4\x83 de ini\xc8\x9biativ\xc4\x83 tactic\xc4\x83 \xc8\x99i strategic\xc4\x83, \xc8\x9bara s-a aflat \xc3\xaen pragul colapsului.  De\xc8\x99i, \xc3\xaen c\xc3\xa2teva zile \xc8\x9bara \xc8\x99i-a rec\xc4\x83p\xc4\x83tat echilibrul, iar \xc3\xaen mai pu\xc8\x9bin de dou\xc4\x83 s\xc4\x83pt\xc4\x83m\xc3\xa2ni armata israelian\xc4\x83 ajunsese s\xc4\x83 amenin\xc8\x9be capitalele celor doi inamici principali, pierderile \xc3\xaen oameni \xc8\x99i materiale de r\xc4\x83zboi fuseser\xc4\x83 imense._NEWLINE_Ca r\xc4\x83spuns al sprijinului american pentru israelieni, na\xc8\x9biunile OAPEC \xe2\x80\x93 membrii arabi ai OPEC \xe2\x80\x93 \xc3\xaen frunte cu Arabia Saudit\xc4\x83, au decis pe 17 octombrie s\xc4\x83 reduc\xc4\x83 produc\xc8\x9bia de petrol cu 5% pe lun\xc4\x83 \xc8\x99i au lansat amenin\xc8\x9barea unui embargo. Pre\xc8\x99edintele Nixon a cerut Congresului SUA pe 18 octombrie s\xc4\x83 aprobe fonduri de 2.2 miliarde de dolari pentru aprovizionarea cu arme a Israelului. Pe 20 octombrie, \xc3\xaen plin r\xc4\x83zboi, Arabia Saudit\xc4\x83, iar ulterior \xc8\x99i alte na\xc8\x9biuni arabe, au impus un embargo \xc3\xaempotriva SUA \xc8\x99i a altor \xc8\x9b\xc4\x83ri, ceea ce a dus la provocarea crizei petrolului din 1973. De\xc8\x99i se crede c\xc4\x83 aceast\xc4\x83 reac\xc8\x9bie a fost urmare a r\xc4\x83zboiului, s-a aflat \xc3\xaen cele din urm\xc4\x83 c\xc4\x83 embargoul a fost o m\xc4\x83sur\xc4\x83 coordonat\xc4\x83, hot\xc4\x83r\xc3\xa2t\xc4\x83 \xc3\xaenc\xc4\x83 din august 1973, dup\xc4\x83 o vizit\xc4\x83 secret\xc4\x83 a lui Anwar Sadat \xc3\xaen Arabia Saudit\xc4\x83._NEWLINE_Succesul ini\xc8\x9bial a dus la cre\xc8\x99tere popularit\xc4\x83\xc8\x9bii lui Sadat, asigur\xc3\xa2ndu-i un control mult mai puternic asupra societ\xc4\x83\xc8\x9bii egiptene \xc8\x99i condi\xc8\x9biile pentru lansarea reformelor pe care le considera necesare. Popularitatea lui avea s\xc4\x83 scad\xc4\x83 cu timpul, iar \xc3\xaen revoltele antiguvernamentale din Cairo din 1977 s-a strigat: "Erou al travers\xc4\x83rii, unde este micul nostru dejun? " ("\xd9\x8a\xd8\xa7 \xd8\xa8\xd8\xb7\xd9\x84 \xd8\xa7\xd9\x84\xd8\xb9\xd8\xa8\xd9\x88\xd8\xb1\xd8\x8c \xd9\x81\xd9\x8a\xd9\x86 \xd8\xa7\xd9\x84\xd9\x81\xd8\xb7\xd9\x88\xd8\xb1\xd8\x9f", "Y\xc4\x81 batl al-`ab\xc5\xabr, f\xc4\x93n al-fut\xc5\xabr?").\n_START_SECTION_\nAcordurile de la Camp David\n_START_PARAGRAPH_\nGuvernul lui Rabin a fost zguduit de o serie de scandaluri \xc8\x99i a fost for\xc8\x9bat s\xc4\x83 demisioneze \xc3\xaen 1977. Partidul de dreapta Likud, condus de Menachem Begin, a c\xc3\xa2\xc8\x99tigat alegerile din 1977 \xc8\x99i pentru prima oar\xc4\x83 de la fondarea Israelului, o coali\xc8\x9bie condus\xc4\x83 de alt partid dec\xc3\xa2t Partidul Muncii a ajuns la putere._NEWLINE_Sadat, care a declan\xc8\x99at r\xc4\x83zboiul din 1973 pentru recucerirea Sinaiului, era din ce \xc3\xaen ce mai nemul\xc8\x9bumit de procesul de pace prea lent. \xc3\x8en noiembrie 1977, el a a avut o ini\xc8\x9biativ\xc4\x83 f\xc4\x83r\xc4\x83 precedent \xc8\x99i a vizitat Israelul, fiind primul \xc8\x99ef de stat arab care a \xc8\x9binut un discurs \xc3\xaen Knesset. Prin aceste ac\xc8\x9biuni, Sadat a recunoscut implicit Israelul._NEWLINE_Aceast\xc4\x83 vizit\xc4\x83 a dat un nou impuls procesului de pace. Pre\xc8\x99edintele Statelor Unite ale Americii, Jimmy Carter, i-a invitat pe cei doi lideri, Sadat \xc8\x99i Begin, s\xc4\x83 participe la un summit la Camp David, pentru negocierea unui tratat de pace. Negocierile au avut loc \xc3\xaentre 5 \xc8\x99i 17 septembrie 1978. Negocierile s-au \xc3\xaencheiat cu semnarea acodului de pace israeliano-egiptean din 1979. Conform acordului de pace, Israelul urma s\xc4\x83-\xc8\x99i retr\xc4\x83g\xc4\x83 din Sinai trupele \xc8\x99i coloni\xc8\x99tii \xc3\xaen schimbul unor rela\xc8\x9bii normale cu Egiptul \xc8\x99i a unei p\xc4\x83ci durabile._NEWLINE_Comunitatea arab\xc4\x83 a fost scandalizat\xc4\x83 de semnarea acestui tratat de pace. Egiptul a fost exclus din Liga Arab\xc4\x83._NEWLINE_Anwar Sadat a fost asasinat doi ani mai t\xc3\xa2rziu, pe 6 octombrie 1981, \xc3\xaen timp ce urm\xc4\x83rea o parad\xc4\x83 militar\xc4\x83 marc\xc3\xa2nd a opta aniversare a r\xc4\x83zboiului de Iom Kippur, atentatorii fiind militari nemul\xc8\x9bumi\xc8\x9bi de pacea cu Israelul.\n_START_SECTION_\nComemor\xc4\x83ri\n_START_PARAGRAPH_\n6 octombrie este s\xc4\x83rb\xc4\x83toare na\xc8\x9bional\xc4\x83 \xc3\xaen Egipt \xe2\x80\x93 Ziua For\xc8\x9belor Armate._NEWLINE_\xc3\x8en cinstea r\xc4\x83zboiului, numeroase locuri din Egipt au primit numele de 6 Octombrie sau 10 Ramadan, (echivalentul lui 6 octombrie \xc3\xaen calendarul islamic).'